- ఈ ఏడాది రూ.లక్ష కోట్లకు..
- సేవలకు అధిక గిరాకీ
- ప్రయాణాలదే ప్రథమ స్థానం
- 'క్యాష్‌ ఆన్‌ డెలివరీ'కి ప్రాధాన్యం
             ముంబయి: ఇంటర్‌నెట్‌ రాకతో దేశీయంగా దుకాణాలకు వెళ్లి కొనుగోళ్లు జరిపే సంస్కృతి కమ్రంగా తగ్గిపోతోంది. ఇంటర్‌నెట్‌ వాడకందారుల సంఖ్య పెరగడం, ఆన్‌లైన్‌ కొనుగోళ్లకు పెరుగుతున్న ఆదరణ దృష్ట్యా ఈ ఏడాది దేశీయ ఆన్‌లైన్‌ విపణి రూ.లక్ష కోట్ల మార్కును దాటనున్నట్లు ఐఏఎంఏఐ మరియు ఐఎంఆర్‌బీ సంస్థలు సంయుక్తంగా ఒక నివేదికలో వెల్లడించాయి. 2014లో 'ఈ' విపణి 53 శాతం వృద్ధి చెంది రూ.81,525 కోట్లుకు చేరింది.'ఈ' వాణిజ్యం 2015 చివరి నాటికి 33% మేర పెరిగి రూ.లక్ష కోట్లకు చేరవకావచ్చని సంస్థలు తమ నివేదికలో తెలిపాయి.
ఈ నివేదికలోని ఇతర ప్రధాన అంశాలు..
- అన్‌లైన్‌ వ్యాపారానికి ఆదరణ క్రమంగా పెరుగుతోంది. దీంతో 'ఈ' విపణి లావాదేవీలు 2010లో రూ.26,263 కోట్లు, 2012లో రూ.47,349 కోట్లు, 2013లో రూ.53,301 కోట్లుగా నమాదు అయ్యాయి.
- 2013తో పోలిస్తే 2014లో ఆన్‌లైన్‌లో ట్రావెల్స్‌ బుకింగ్‌లు 61% మేర పెరిగి రూ.50,050 కోట్లుగా నమోదు అయ్యాయి. ఈ-టెయిలింగ్‌ విభాగం 29% వృద్ధితో రెండో స్థానంలో నిలిచింది.
- అన్‌లైన్‌లో మొబైల్‌ ఫోన్‌లు వాటికి సంబంధించిన పరికరాలను ఎక్కువగా కొనుగోలు చేశారు. ఈ-టెయిలింగ్‌ విభాగంలో ఈ రంగం వాటా 41% వృద్ధి చెంది రూ.9,346 కోట్లుగా నిలిచింది.
- ట్యాబ్‌లు, లాప్‌టాప్‌ల కొనుగోళ్లు వరుసగా రూ.1059కోట్లు, రూ.2780 కోట్లుగా రికార్డయ్యాయి. గృహాలంకరణ వస్తువుల విక్రయాలు రూ.648 కోట్లుగా నమోదు అయ్యాయి.
- కొనుగోళ్లు జరిపిన వారిలో 45% మంది, వస్తువులు ఇంటికి చేరాకే డబ్బు చెల్లించే అంశాన్ని ఎంచుకొన్నారు. 21% మంది డెబిట్‌ కార్డుల ద్వారా, 16% మంది క్రెడిట్‌ కార్డుల ద్వారా, 10% మంది ఇంటర్‌నెట్‌ బ్యాంకింగ్‌లో.. మరో ఎనిమిది శాతం ఇతర మార్గాల ద్వారా కొనుగోళ్లు జరిపారు.
- ఆన్‌లైన్‌ ద్వారా ఆహారాన్ని ఇంటికి తెప్పించుకొనే వారి సంఖ్య 2014లో 40% మేర పెరిగింది. దీని విలువ రూ.350 కోట్లు.
- విత్తమార్కెట్‌కు సంబంధించిన ఆన్‌లైన్‌ వ్యాపారపు సమ్మేళిత వార్షిక వృద్ధి రేటు 2010 నుంచి 20% మేర వృద్ధి చెందుతూ వస్తోంది.
- మరోవైపు సేవారంగాలకు చెందిన మార్కెట్‌ వృద్ధి 70%గా ఉంది.
- క్లాసిఫైడ్‌ విభాగం కూడా గణనీయంగా వృద్ధి చెంది రూ.896 కోట్లకు చేరుకుంది.
మీ స్నేహితులకు రికమెండ్ చెయ్యండి